
Кириш

Мустақиллик йилларида «Кадрлар тайёрлаш Миллий дастури» (1997 йил 27 август), Давлат Таълим стандарти (2004, 2006) ва бошқа меъёрий ҳужжатлар талаблари асосида мамлакат университетларида фундаментал тадқиқотлар билан шуғулланиш, бу ишга иқтидорли ёшларни жалб қилиш мақсадида ўз режа ва дастурларини замонавий асосда қайта тайёрланмоқда. Гулистон давлат университети тизимида 5220100  – Филология (ўзбек филологияси) таълим йўналиши учун “Қадимги туркий адабиёт поэтикаси” курси танлов фанлари доирасида ўқитила бошлади. Таълим жараёнидаги ана шу илмий-адабий эҳтиёж ҳисобга олинган ҳолда мазкур ўқув дастури тайёрланди.

Дастур ихтисослик фанининг талабларидан келиб чиққан ҳолда уч йўналишдаги қадимги туркий ёзма адабиёт намуналарини ўз ичига  олиб, унинг I босқичида қадимги туркий монийлик адабиёти намуналарининг шаклланиши ва тараққиёти масалаларини ўрганиш тавсия этилади. II босқич туркий шомонлик адабиёти масалаларига бағишланган бўлиб, унда буддавийлик шеърларининг манбалари, “Олтун ёруғ” достони  ўрганилади. III бўлимда  эса қадимги туркий буддавийлик адабиётига хос хусусиятлар адабиётшунослик илми талаблари асосида алоҳида таҳлилга тортилади. Мазкур танлов фани талабаларнинг “Ўзбек мумтоз адабиёти тарихи” фанидан олган билимлари асосига қурилган бўлиб, уни такомиллаштириш ва чуқурлаштириш мақсадида университетда олиб борилаётган илмий-педагогик тажриба натижаларига суянилди. 
Фанни ўқитишнинг мақсади ва вазифалари
“Қадимги туркий адабиёт поэтикаси” фанини ўқитишдан мақсад адабиётимизнинг дастлабки даврларига алоқадор тасаввурларимизни кенгайтиришдан иборат. Қадимги туркий адабиёт намуналарини ўрганиш орқали адабиётимизнинг генезиси ва тараққиёти масалаларини ҳар томонлама изчил таҳлил қилишга эришилиши мумкин. Исломдан олдинги туркий адабиёт намуналарини бадиийлик талаблари асосида таҳлил қилиш тамойиллари ва эстетик талаблар доирасида ўрганишга эътибор қаратилади. Ана шу жиҳатдан мазкур фаннинг вазифаси қуйидагиларда кўринади:

· исломдан олдинги туркий адабиёт намуналарини кенг қамровда тадқиқот объекти сифатида жалб этиш;

· қадимги туркий адабиёи намуналарининг вужудга келган даври, ўрни ва тарқалиш географиясини ўрганиш;

· қадимги туркий монийлик шеърлари таҳлил қилишга киришиш;

· “Хуастуанифт” достонини туркий мифология талаблари асосида таҳлилга тортиш;

· Ўрхун ёдгорликларини қадимги туркий адабиёт намунаси сифатида текшириш;

· Энасой обидаларини жанрлар талаби нуқтаи назаридан баҳолаш;

· туркий буддавийлик адабиёти намуналарини маъновий қамрови ва моҳиятини англаш;
· “Олтун ёруғ” достонини таҳлил қилиш;
· қадимги туркий адабиёт намуналарини жанрлар аспектида ўрганиш;
· исломдан олдинги туркий адабиёт намуналари баддииятини таҳлил қилиш;
· қадимги туркий адабиётнинг ўзига хос хусусиятлари аниқлашдан иборат. 

Фан бўйича талабаларнинг билимига, кўникма ва малакасига   

қўйиладиган талаблар

Мазкур фан бўйича талабалар дастлаб исломдан олдинги туркий адабиёт намуналарига доир тавсия этилган бирламчи манбалар: қадимги туркий шомонлик,  монийлик ва буддавийлик адабиёти намуналари  билан яқиндан танишишлари лозим. Қадимги туркий адабиётнинг шаклланиши ва тараққиёти омилларидан хабардор бўлишлари масаланинг моҳиятига етишга ёрдам беради. Исломдан олдинги давр адабиётининг бир неча йўналишларда бир даврдаги такомили туркий адабиётнинг ўзига хос хусусиятларини кўрсатиш ва қиёсий ўрганиш имкониятини яратади. Булардан ташқари бизгача етиб келган бадиий матнларни ғоявий-бадиий, шаклий жиҳатдан таҳлилга тортиш туркий ёзма адабиётнинг генезиси жуда қадим замонларда эканлигидан далолат беради. 


Қадимги туркий адабиёт намуналарини ўрганиш адабиётимизнинг манзараси қай даражада кенг эканлигидан ташқари уларнинг жанрлар тизими ҳақида ҳам тасаввурларни кенгайтира олади. Шунингдек, айрим назарий қарашларнинг шаклланиши ҳақида ҳам дастлабки маълумотлар бера олиши талабаларнинг бадиий ижод ва адабиётшуносликнинг такомили ҳақидаги кузатишлари учун имкониятлар ярата олади. 

Фаннинг ўқув режадаги бошқа фанлар билан ўзаро боғлиқлиги  ва услубий жиҳатдан узвий кетма-кетлиги

Қадимги туркий адабиёт поэтикаси танлов фани ҳисоблангани учун Ўзбек мумтоз адабиёти тарихи фанининг мантиқий давоми ҳисобланиб, унинг мазмунини тўлдирувчи ва талқин, таҳлиллар доирасини кенгайтирувчи фандир. Фаннинг муҳим назарий муаммолари Адабиёт назарияси муаммоларини тушунишга ёрдам беради. Шу билан бирга ушбу фан адабиётшунослик тизимидаги фанлардан ташқари фалсафа, тарих, руҳшунослик, диншунослик, ахлоқ ва эстетика фанларида ўрганиладиган айрим муаммолар билан ўзаро боғланган.

Фаннинг ишлаб чиқаришдаги ўрни

Фан масалаларининг ижтимоий ҳаётдаги ўрни “Кадрлар тайёрлаш Миллий дастури” ва “Давлат таълим стандартлари”да назарда тутилган, ёшларни маънавий жиҳатдан баркамол қилиб тарбиялашда ушбу фаннинг хизмати катта. Бу билан ўтмиш меросини ўрганишга рағбат, миллий қадриятларга ҳурмат ва мумтоз маданиятимизни ўзлаштиришда ҳамда маънавий-ахлоқий мезонлар руҳида талаба ёшларни улғайтиришда муносиб ўрни бор.
Фанни ўқитишда замонавий ахборот ва педагогик 
технологиялар 

Мазкур фан доирасида режалаштирилган мавзуларни ўтишда замонавий ахборот ва педагогик технологиялардан фойдаланиш аҳамиятлидир. Айрим маъруза машғулотларида “муааммоли дарс”, интерфаол усуллардан фойдаланиш мақсадга мувофиқдир. Шунингдек, мавзуларни ўзлаштиришда электрон луғат, овозли ёзув ва видеокўрсатувлардан фойдаланиш дарс самарадорлигини оширишга ёрдам беради. Семинар машғулотлари ва мустақил таълим жараёнида INTERNET сайтларидан (www literature.uz) фойдаланиш ҳам назарда тутилади.

Маърузалар мазмуни

  КИРИШ   
«Қадимги туркий адабиёт поэтикаси» фанининг предмети, мақсади ва вазифалари. Қадимги туркий адабиётнинг шаклланиш заминлари ва тараққиёти. Қадимги туркий адабиётнинг ўрганилиш тарихи. Қадимги туркий адабиётни даврлаштириш масалалари. Ўзбекистонда туркий адабиёт тарихининг ўрганилиши.
 Монийлик оқимидаги  қадимги туркий адабиёт
Монийлик диний оқимининг пайдо бўлиши ва тарқалиши. Туркийлар ва монийлик диний оқими. Монийлик оқими ва туркий ёзма адабиёт. «Хуастуанифт»нинг тузилиши. «Хуастуанифт»нинг ғоявий хусусиятлари. Монийлик мифологияси. Монийлик ва зардуштийлик. Қадимги туркий монийлик шеърлари бадиияти. Монийлик оқими таъсиридаги  туркий адабиётнинг пайдо бўлиш омиллари. Монийлик шеърларининг ғоявий хусусиятлари. Монийлик шеърларининг жанр хусусиятлари. Монийлик шеърлари бадиияти. 
 Фол китоблари 
Ирқ битиги ва қадимги туркий мифология. Ирқ битиги – дидактик асар сифатида. Фол китобининг шаклланишида монийлик оқимининг роли. Туркий ёзма адабиёт тараққиёти ва Фол китоби. 
             Шомонлик оқимидаги қадимги туркий адабиёт 
Ўрхун-Энасой ёдгорликлари - шомонлик адабиётининг маҳсули сифатида. Ўрхун-Энасой обидаларининг кашф қилиниши ва ўрганилиш тарихи. Ўрхун-Энасой ёдгорликлари жанр хусусиятлари. Ўрхун-Энасой ёдгорликларининг тил хусусиятлари. Ёдгорликларда Ватан, миллат ва шахс эрки масалалари. Ўрхун-Энасой ёдгорликларининг адабий қиммати.
            Қадимги туркий ёзма ёдгорликларнинг жанр хусусиятлари
Қадимги туркий ёзма адабиётнинг жанр хусусиятлари. Тарихий-қаҳрамонлик достонларининг шаклланиши. Қадимги туркий адабиётда марсия жанри. Қадимги туркий адабиётда тўртлик шакли ва такомили
 Будда оқимидаги   қадимги туркий адабиёт 
 Буддавийлик динининг шаклланиши ва тараққиёти. Туркийлар ва будда диний оқими. Буддавийлик ва туркий ёзма адабиёт. Буддавийлик оқими таъсиридаги туркий адабиётнинг шаклланиш омиллари. Буддавийлик шеърларининг ғоявий ва   жанр   хусусиятлари.  Буддавийлик шеърлари бадиияти
 Амалий машғулотлар мазмуни

1. «Хуастуанифт» асари 

2. Монийлик мифологияси 

3.  Монийлик шеърияти 

4. Монийлик шеърлари бадиияти 

5. Ўрхун ёдгорликлари 

6. Энасой ёдгорликлари 

7. Буддавийлик таъсиридаги  туркий адабиёт 

                        Семинар машғулотлари

1. Фол китоблари 

2. Кул тигин битигтоши 

3. Тўнюқуқ битигтоши

4. Билга хоқон битигтоши

5. Қадимги туркий адабиётнинг жанрлар тизими
6. «Олтин ёруқ» достони

7. Туркий буддавийлик шеърияти

Асосий адабиётлар
1. Ўзбек мумтоз адабиёти намуналари (Тузувчилар: Н.Раҳмонов, Ҳ.Болтабоев). 1-жилд. Тошкент,  Фан, 2003.
2. Қадимий ҳикматлар (Тўпловчи: Н.Раҳмонов). Тошкент, Адабиёт ва санъат, 1987.

